L 144/92
MT
Il-Ġurnal Uffiċjali tal-Unjoni Ewropea
5.6.2023
(3)
Il-Ġermanja hija tal-fehma li l-qbil ippreżentat fid-dokument CA ma jagħmilhiex obbligatorja li l-prodotti bijoċidali użati għad-diżinfezzjoni tas-superfiċi fil-qasam tal-kura tas-saħħa veterinarja jiġu assenjati esklussivament għat-tip ta’ prodott 2.
Fil-fehma tagħhom, id-dokument CA jipprovdi l-possibbiltà li l-prodotti bijoċidali għad-diżinfezzjoni ġenerali tas-superfiċi fil-qasam tal-kura tas-saħħa veterinarja jiġu assenjati lit-tip ta’ prodott 2 meta l-prodotti jintużaw kemm fil-kliniks għall-bniedem kif ukoll dawk veterinarji, filwaqt li l-prodott bijoċidali mhuwiex maħsub biex jintuża fil-qasam mediku tal-bniedem.
Il-Ġermanja hija tal-fehma li mhuwiex l-iskop tal-gwida dwar l-effikaċja u tad-dokument CA li jistabbilixxu deskrizzjoni tat-tip ta’ prodott, peress li tali deskrizzjoni hija stabbilita fl-Anness V tar-Regolament (UE) Nru 528/2012.
Għal dawk ir-raġunijiet, il-Ġermanja tqis li l-użu fil-kura tas-saħħa veterinarja huwa xieraq għat-tip ta’ prodott 3 għall-prodott bijoċidali.
(4)
Billi ma ntlaħaq l-ebda qbil fil-grupp ta’ koordinazzjoni, fl-24 ta’ Awwissu 2022, il-Ġermanja rreferiet l-oġġezzjoni mhux riżolta lill-Kummissjoni skont l-Artikolu 36(1) tar-Regolament (UE) Nru 528/2012.
B’hekk ipprovdiet dikjarazzjoni lill-Kummissjoni li tispjega fid-dettall il-kwistjoni li l-Istati Membri ma setgħux jaqblu dwarha u r-raġunijiet għal dak in-nuqqas ta’ qbil.
Dik id-dikjarazzjoni ntbagħtet lill-Istati Membri kkonċernati u lill-applikant.
(5)
L-Artikolu 2(1) tar-Regolament (UE) Nru 528/2012 jiddikjara li lista tat-tipi ta’ prodotti bijoċidali koperti minn dak ir-Regolament u d-deskrizzjonijiet tagħhom hija stabbilita fl-Anness V ta’ dak ir-Regolament.
(6)
L-Artikolu 19(1), il-punt (a), tar-Regolament (UE) Nru 528/2012 jipprevedi li waħda mill-kundizzjonijiet għall-għoti ta’ awtorizzazzjoni hija li s-sustanzi attivi li jinsabu fil-prodott bijoċidali jkunu inklużi fl-Anness I ta’ dak ir-Regolament jew approvati għat-tip ta’ prodott rilevanti u kwalunkwe kundizzjoni speċifikata għal dawk is-sustanzi attivi tkun ssodisfata.
(7)
L-Anness V tar-Regolament (UE) Nru 528/2012 jipprevedi li t-tip ta’ prodott 2, diżinfettanti u algaċidi mhux maħsuba għall-applikazzjoni diretta fuq il-bnedmin jew l-annimali, jinkludi prodotti użati għad-diżinfezzjoni ta’ superfiċi, materjali, tagħmir u għamara li ma jintużawx għal kuntatt dirett mal-ikel jew mal-għalf; iż-żoni tal-użu jinkludu, inter alia, pixxini, akkwarji, ilma tajjeb għall-għawm u ilmijiet oħra; sistemi tal-arja kundizzjonata; u ħitan u artijiet f’żoni privati, pubbliċi u industrijali u f’żoni oħra għal attivitajiet professjonali; prodotti użati sabiex jiddiżinfettaw l-arja, l-ilma li ma jintużax għall-konsum mill-bnedmin jew mill-annimali, it-toilets kimiċi, l-ilma mormi, l-iskart tal-isptarijiet u l-ħamrija; prodotti użati bħala algaċidi għat-trattament ta’ pixxini, akkwarji u ilmijiet oħra u għat-trattament rimedjali ta’ materjali tal-bini; prodotti użati sabiex jiġu inkorporati f’tessili, tessuti, maskri, żebgħa u oġġetti jew materjali oħra bl-għan li jiġu prodotti oġġetti trattati b’proprjetajiet diżinfettanti.
L-Anness V tar-Regolament (UE) Nru 528/2012 jipprevedi li t-tip ta’ prodott 3, iġjene veterinarja, jinkludi prodotti użati għal skopijiet ta’ iġjene veterinarja bħal diżinfettanti, sapun diżinfettant, prodotti tal-iġjene orali jew tal-ġisem jew b’funzjoni antimikrobika; prodotti użati biex jiddiżinfettaw il-materjali u s-superfiċi assoċjati mal-akkomodazzjoni jew it-trasport tal-annimali.
(8)
Wara li eżaminat bir-reqqa l-informazzjoni kollha disponibbli, il-Kummissjoni taqbel mal-fehmiet tal-Ġermanja li l-użu tal-prodott bijoċidali jenħtieġ li jiġi assenjat għat-tip ta’ prodott 3 kif deskritt fl-Anness V tar-Regolament (UE) Nru 528/2012, peress li l-prodott għandu jintuża għad-diżinfezzjoni fil-qasam tal-kura tas-saħħa veterinarja, inklużi l-kliniks veterinarji u s-swali tal-operazzjonijiet, is-superfiċi, it-tagħmir u l-oġġetti għall-annimali tal-kumpanija.
It-tip ta’ prodott 3 jinkludi l-prodotti użati għal skopijiet ta’ iġjene veterinarja bħal diżinfettanti, sapun diżinfettant, prodotti tal-iġjene orali jew tal-ġisem jew b’funzjoni antimikrobika, prodotti li jintużaw biex jiddiżinfettaw il-materjali u s-superfiċi assoċjati mal-akkomodazzjoni jew it-trasport tal-annimali.
Għalhekk, peress li l-prodott bijoċidali huwa maħsub biex jintuża għad-diżinfezzjoni fil-qasam tal-kura tas-saħħa veterinarja, jenħtieġ li jitqies bħala diżinfettant użat għal skopijiet ta’ iġjene veterinarja.
(9)
Id-dokument CA jirrifletti l-qbil milħuq mis-servizzi tal-Kummissjoni u l-awtoritajiet kompetenti għallimplimentazzjoni tar-Regolament (UE) Nru 528/2012 biex jiġu armonizzati l-prattiki dwar l-allokazzjoni tat-tipi ta’ prodotti għad-diżinfettanti użati fil-qasam mediku u fil-kura tas-saħħa veterinarja.
Id-dokument CA jindika li huwa fattibbli li l-prodotti bijoċidali għad-diżinfezzjoni tas-superfiċi fil-prattiki veterinarji jew fl-isptarijiet assoċjati mależaminazzjoni u l-operazzjoni/it-trattament tal-annimali jiġu assenjati lit-tip ta’ prodott 2, filwaqt li l-prodotti għal skopijiet speċifiċi ta’ iġjene veterinarja (eż. prodotti li jiddikjaraw speċifikament li jaħdmu kontra organiżmu fil-mira rilevanti biss fil-qasam veterinarju) jenħtieġ li jiġu assenjati fit-tip ta’ prodott 3.
Għalhekk id-dokument CA jipprevedi flessibbiltà fl-allokazzjoni ta’ tali prodotti għat-tip ta’ prodott 2 jew għat-tip ta’ prodott 3 u ma jipprekludix l-allokazzjoni tal-prodott bijoċidali lit-tip ta’ prodott 3.